Obec Šterusy, ako správca odpadového hospodárstva v obci vás touto cestou vyzýva k spolupráci pri nakladaní s komunálnym odpadom a separátmi.

Každá domácnosť, každý deň vyprodukuje množstvo odpadu. Donedávna sme boli zvyknutí dávať všetok odpad do jedného odpadkového koša. V posledných rokoch sa situácia zmenila a my sa musíme naučiť odpad triediť. Každý by si mal uvedomiť skutočnosť, že triedenie odpadu je v našej krajine už povinné.

Základnými požiadavkami pri nakladaní s komunálnym odpadom je v prvom rade predchádzanie vzniku odpadov. Už vzniknutý odpad je potrebné triediť podľa jednotlivých druhov. Vytriediť z odpadu je nutné aj biologicky rozložiteľný odpad (v rodinných domoch na vlastné kompostovisko). Triedenie odpadu má okrem ochrany životného prostredia aj svoju finančnú výhodu. Čím viac separátov vytriedime, tým menej komunálneho odpadu vyprodukujeme a tým menej zaplatíme za jeho likvidáciu.

**Z tohto dôvodu bude od 1.8.2016 otvorené zberné miesto, kde budete môcť odovzdať do kontajnerov:**

* Veľkoobjemový odpad
* Biologicky rozložiteľný odpad (tráva, burina, listy) z verejnej zelene
* Biologicky rozložiteľný odpad z orezov stromov – 2x do roka (jeseň, jar)
* Drobný stavebný odpad (platba 0,078 €/kg – max. 100 kg/1 obyvateľ ročne)

**Zberné miesto bude otvorené vždy: v stredu od 16.00 do 18.00**

 **v sobotu od 9.00 do 11.00**

Od  začiatku roka v našej obci evidujeme separáciu všetkých komodít jednotlivo. Prosíme vás preto, aby ste separovali čo najsvedomitejšie, keďže okrem vplyvu na životné prostredie má separácia vplyv aj na cenu poplatku za komunálny odpad, ktorá sa bude odvíjať od množstva odpadu vyprodukovaného v obci a množstva vyseparovaných komodít. Zber separátov (v 1100 l kontajneroch) je nespoplatňovaný, preto separovaním šetríme na poplatku za odpad, viac ale zaplatíme za vývoz odpadu zo zberového miesta. V budúcom roku, keď pristúpime k prepočtu výdavkov za nakladanie s odpadom, naše terajšie separovanie ovplyvní jeho cenu. Triedenie odpadov musí začínať už priamo v domácnostiach.

Vytriedený odpad (1100 l kontajnery) je odvážaný podľa harmonogramu spoločnosťou Marius Pedersen, a.s. na ďalšie zhodnotenie. Základné komodity, ktoré sa v našej obci separujú sú: **papier, sklo, plasty, tetrapaky a kovy (do 1100 l kontajnerov)** - vývozné kalendáre sú vyvesené na informačných tabuliach aj webovej stránke obce. Všetko – čo, a akým spôsobom sa separuje je vyznačené na opačnej strane tohto letáku. Ostatný odpad, ktorý sa neseparuje, sa pokladá za odpad komunálny.

Každá rodina môže priložiť ruku k skvalitneniu životného prostredia. Veď separovať odpad v domácnosti je to najmenej, čo môže každý človek urobiť pre našu obec. Priložte teda ruku k dielu aj vy!